title: Deċiżjoni tal-Kunsill (UE) 2019/1906 tat-8 ta’ Novembru 2019 li taħtar membru, propost mir-Repubblika ta' Franza fil-Kumitat tar-Reġjuni

text:
                  14.11.2019

                  MT

                  Il-Ġurnal Uffiċjali tal-Unjoni Ewropea

                  L 293/107

         DEĊIŻJONI TAL-KUNSILL (UE) 2019/1906
         tat-8 ta’ Novembru 2019
         li taħtar membru, propost mir-Repubblika ta' Franza fil-Kumitat tar-Reġjuni
         IL-KUNSILL TA' L-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l‐Artikolu 305 tiegħu,
         Filwaqt li kkunsidra l-proposta mill-Gvern Franċiż,
         Billi:

                     (1)

                     Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d‐Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal‐25 ta' Jannar 2020.

                     (2)

                     Konsegwentement għal tmiem il-mandat sar vakanti siġġu ta' membru wieħed fil-Kumitat tar-Reġjuni u abbażi ta' dan is-Sur François DECOSTER (Vice-président du Conseil régional Nord-Pas-de-Calais-Picardie) ġie propost,

               ADOTTA DIN ID-DEĊIŻJONI:

            Artikolu 1
            [Huwa]/[Hija] b'dan maħtur(a) membru fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

                        —

                        Is-Sur François DECOSTER, Conseiller régional du Conseil régional Hauts‐de‐France (bidla fil-mandat).

            Artikolu 2
            Din id-Deċiżjoni tidħol fis-seħħ fil-jum tal-adozzjoni tagħha.

            Magħmul fi Brussell, it-8 ta’ Novembru 2019.

                  Għall-Kunsill

                  Il-President

               L. ANDERSSON

            (1)  Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal‐25 ta' Jannar 2020 (ĠU L 20, 27.1.2015, p. 42).

            (2)  Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal‐25 ta' Jannar 2020 (ĠU L 31, 7.2.2015, p. 25).

            (3)  Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal‐25 ta' Jannar 2020 (ĠU L 159, 25.6.2015, p. 70).


title: Deċiżjoni Tal-Kunsill (UE, Euratom) 2019/1945 tad-19 ta’ Novembru 2018 li tapprova l-konklużjoni, mill-Kummissjoni Ewropea, tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO)

text:
                  26.11.2019

                  MT

                  Il-Ġurnal Uffiċjali tal-Unjoni Ewropea

                  L 304/1

         DEĊIŻJONI TAL-KUNSILL (UE, Euratom) 2019/1945
         tad-19 ta’ Novembru 2018
         li tapprova l-konklużjoni, mill-Kummissjoni Ewropea, tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO)
         IL-KUNSILL TAL-UNJONI EWROPEA,
         Wara li kkunsidra t-Trattat li jistabbilixxi l-Komunità Ewropea tal-Enerġija Atomika (Euratom), u b’mod partikolari t-tieni paragrafu tal-Artikolu 101 tiegħu,
         Wara li kkunsidra r-Rakkomandazzjoni mill-Kummissjoni Ewropea,
         Billi:

                     (1)

                     Bil-għan li l-interessi tal-Unjoni jiġu protetti, jenħtieġ li s-sħubija fil-KEDO tkompli wara Mejju tal-2015 sabiex ikun jista’ jkun hemm deċiżjoni finali dwar il-kwistjonijiet legali u finanzjarji relatati mat-tmiem tal-proġett tal-KEDO tar-reatturi nukleari li jużaw l-ilma ħafif u xoljiment ordnat tal-KEDO.

                     (2)

                     Il-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO) jenħtieġ li jiġi konkluż,

               ADOTTA DIN ID-DEĊIŻJONI:

            Artikolu uniku
            Il-konklużjoni, mill-Kummissjoni Ewropea, tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO) hija b’dan approvata.
            It-test tal-Ftehim huwa mehmuż ma’ din id-Deċiżjoni.

            Magħmul fi Brussell, id-19 ta’ Novembru 2018.

                  Għall-Kunsill

                  Il-President

               F. MOGHERINI


title: Deċiżjoni tial-Kunsill (UE, Euratom) 2019/1946 tad-19 ta’ Novembru 2018 li tapprova l-konklużjoni, mill-Kummissjoni Ewropea, tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO)

text:
                  26.11.2019

                  MT

                  Il-Ġurnal Uffiċjali tal-Unjoni Ewropea

                  L 304/4

         DEĊIŻJONI TIAL-KUNSILL (UE, Euratom) 2019/1946
         tad-19 ta’ Novembru 2018
         li tapprova l-konklużjoni, mill-Kummissjoni Ewropea, tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO)
         IL-KUNSILL TAL-UNJONI EWROPEA,
         Wara li kkunsidra t-Trattat li jistabbilixxi l-Komunità Ewropea tal-Enerġija Atomika (Euroatom), u b’mod partikolari t-tieni paragrafu tal-Artikolu 101 tiegħu,
         Wara li kkunsidra r-Rakkomandazzjoni mill-Kummissjoni Ewropea,
         Billi l-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO) jenħtieġ li jiġi konkluż,
         ADOTTA DIN ID-DEĊIŻJONI:

            Artikolu uniku
            Il-konklużjoni mill-Kummissjoni Ewropea, tal-Ftehim bejn il-Komunità Ewropea tal-Enerġija Atomika (Euratom) u l-Organizzazzjoni għall-Iżvilupp tal-Enerġija fil-Peniżola Koreana (KEDO) hija b’dan approvata.
            It-test tal-Ftehim huwa mehmuż ma’ din id-Deċiżjoni.

            Magħmul fi Brussell, id-19 ta’ Novembru 2018.

                  Għall-Kunsill

                  Il-President

               F. MOGHERINI


title: Deċiżjoni tal-Kunsill (UE) 2019/1949 meħuda bi qbil komuni mal-President elett tal-Kummissjoni tal-25 ta’ Novembru 2019 li tadotta l-lista tal-persuni l-oħra li l-Kunsill jipproponi li jinħatru Membri tal-Kummissjoni,u li tħassar u tissostitwixxi d-Deċiżjoni (UE) 2019/1393

text:
                  26.11.2019

                  MT

                  Il-Ġurnal Uffiċjali tal-Unjoni Ewropea

                  L 304/16

         DEĊIŻJONI TAL-KUNSILL (UE) 2019/1949
         meħuda bi qbil komuni mal-President elett tal-Kummissjoni
         tal-25 ta’ Novembru 2019
         li tadotta l-lista tal-persuni l-oħra li l-Kunsill jipproponi li jinħatru Membri tal-Kummissjoni,u li tħassar u tissostitwixxi d-Deċiżjoni (UE) 2019/1393
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 17(3) u (5) u t-tieni subparagrafu tal-Artikolu 17(7) tiegħu,
         Wara li kkunsidra d-Deċiżjoni tal-Kunsill Ewropew 2013/272/UE tat-22 ta’ Mejju 2013 dwar in-numru ta’ membri tal-Kummissjoni Ewropea (1),
         Billi:

                     (1)

                     Il-mandat tal-Kummissjoni maħtura permezz tad-Deċiżjoni tal-Kunsill Ewropew 2014/749/UE (2) ntemm fil-31 ta’ Ottubru 2019.

                     (2)

                     Kummissjoni ġdida, li tikkonsisti minn ċittadin wieħed ta’ kull Stat Membru, inkluż il-President tagħha u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, jenħtieġ li tinħatar sal-31 ta’ Ottubru 2024.

                     (3)

                     Il-Kunsill Ewropew innomina lis-Sinjura Ursula VON DER LEYEN bħala l-persuna proposta lill-Parlament Ewropew bħala President tal-Kummissjoni, u l-Parlament Ewropew ħatarha bħala President tal-Kummissjoni fis-Sessjoni Plenarja tiegħu tas-16 ta’ Lulju 2019.

                     (4)

                     Fil-5 ta’ Awwissu 2019, il-Kunsill Ewropew, bi qbil mal-President elett tal-Kummissjoni, ħatar lis-Sur Josep BORRELL FONTELLES bħala Rappreżentant Għoli tal-Unjoni għall-Affarijiet Barranin u l-Politika ta’ Sigurtà skont l-Artikolu 18(1) tat-Trattat dwar l-Unjoni Ewropea (TUE).

                     (5)

                     Permezz tad-Deċiżjoni (UE) 2019/1393 (3), il-Kunsill adotta, bi qbil komuni mal-President elett tal-Kummissjoni, il-lista ta’ persuni oħra li huwa jipproponi li jinħatru Membri tal-Kummissjoni sal-31 ta’ Ottubru 2024.

                     (6)

                     Fid-19 ta’ Ottubru 2019, ir-Renju Unit ressaq talba għal estensjoni tal-perijodu previst fl-Artikolu 50(3) TUE sal-31 ta’ Jannar 2020. Permezz ta’ ittra tat-28 ta’ Ottubru 2019, l-abbozz tat-test tad-Deċiżjoni tal-Kunsill Ewropew li testendi dak il-perijodu sad-data mitluba ntbagħat lir-Renju Unit għall-qbil tiegħu. Permezz ta’ ittra tat-28 ta’ Ottubru 2019, ir-Renju Unit qabel, f’konformità mal-Artikolu 50(3) TUE, kemm mal-estensjoni kif ukoll mat-test tal-abbozz tad-Deċiżjoni tal-Kunsill Ewropew. Fid-29 ta’ Ottubru 2019, il-Kunsill Ewropew adotta dik id-Deċiżjoni (4).

                     (7)

                     Permezz tal-qbil mad-Deċiżjoni (UE) 2019/1810, ir-Renju Unit ikkonferma l-impenn tiegħu li jaġixxi b’mod kostruttiv u responsabbli matul il-perijodu tal-estensjoni skont id-dover tal-kooperazzjoni leali. Qabel ukoll li l-estensjoni ma setgħetx titħalla timmina l-funzjonament regolari tal-Unjoni u l-istituzzjonijiet tagħha. Fl-aħħar nett, peress li l-konsegwenza tal-estensjoni hi li, skont l-Artikolu 50 TUE, ir-Renju Unit jibqa’ Stat Membru bid-drittijiet u l-obbligi kollha sad-data tal-ħruġ, ir-Renju Unit qabel li dan jinkludi l-obbligu li jissuġġerixxi kandidat għal ħatra bħala membru tal-Kummissjoni. Madankollu, ir-Renju Unit ma ssuġġeriex kandidat għal Kummissarju.

                     (8)

                     Fis-6 ta’ Novembru 2019, il-President elett tal-Kummissjoni stiednet lir-Renju Unit biex jissuġġerixxi persuna waħda jew aktar li, minħabba l-kompetenza ġenerali, l-indipendenza u l-impenn Ewropew tagħha, tkun idonea biex issir membru tal-Kummissjoni li jmiss. Ir-Renju Unit ma weġibx għal dik l-ittra. Fit-12 ta’ Novembru 2019, il-President elett tal-Kummissjoni bagħtet it-tieni ittra bl-istess stedina, fejn fakkret fl-obbligi tar-Renju Unit taħt it-TUE, u d-Deċiżjoni (UE) 2019/1810. Fit-13 ta’ Novembru 2019, ir-Renju Unit wieġeb għaż-żewġ ittri u indika li r-Renju Unit ma kienx f’pożizzjoni li jissuġġerixxi kandidat għall-pożizzjoni ta’ Kummissarju minħabba l-elezzjoni ġenerali li kienet ser issir. Fl-14 ta’ Novembru 2019, il-Kummissjoni tat bidu għal proċedimenti ta’ ksur kontra r-Renju Unit, wara li dan naqas li jissuġġerixxi kandidat għal Kummissarju, billi bagħtet ittra ta’ notifika formali lir-Renju Unit f’konformità mal-Artikolu 258 tat-Trattat dwar il-Funzjonament tal-Unjoni Ewropea (TFUE). F’dik l-ittra, il-Kummissjoni fakkret li, skont il-ġurisprudenza stabbilita tal-Qorti tal-Ġustizzja tal-Unjoni Ewropea, Stat Membru ma jistax jinvoka dispożizzjonijiet li jipprevalixxu fis-sistema legali domestika tiegħu biex jiġġustifika nuqqas ta’ osservanza tal-obbligi li jirriżultaw mid-dritt tal-Unjoni. L-awtoritajiet tar-Renju Unit kellhom sat-22 ta’ Novembru 2019 biex iressqu l-osservazzjonijiet tagħhom dwar dik l-ittra ta’ notifika formali.

                     (9)

                     Il-Kunsill jinnota li minkejja l-obbligi taħt id-dritt tal-Unjoni li ġew imfakkra fid-Deċiżjoni (UE) 2019/1810 u li magħhom ir-Renju Unit qabel speċifikament, ir-Renju Unit ma ssuġġerixxa ebda kandidat għal membru tal-Kummissjoni. Ma jistax ikun li dan jimmina l-funzjonament regolari tal-Unjoni u l-istituzzjonijiet tagħha u għalhekk ma jistax jikkostitwixxi ostaklu għall-ħatra tal-Kummissjoni li jmiss sabiex din tibda teżerċita l-firxa sħiħa tas-setgħat tagħha taħt it-Trattati mill-aktar fis possibbli. Il-Kunsill jinnota li, minkejja li ġew proposti biss 27 persuna biex jinħatru bħala Membri tal-Kummissjoni, il-Kummissjoni hija magħmula, f’konformità mad-Deċiżjoni 2013/272/UE, minn numru ta’ Membri li huwa daqs in-numru ta’ Stati Membri. Huwa jinnota wkoll li wara li l-Kummissjoni tiġi maħtura, ser ikun japplika t-tieni paragrafu tal-Artikolu 246 TFUE.

                     (10)

                     Bi qbil komuni mal-President elett tal-Kummissjoni, jenħtieġ li d-Deċiżjoni (UE) 2019/1393 titħassar qabel ma l-lista li tinsab fiha tkun soġġetta għall-vot tal-approvazzjoni tal-Parlament Ewropew u jenħtieġ li tiġi sostitwita b’din id-Deċiżjoni.

                     (11)

                     Skont it-tielet subparagrafu tal-Artikolu 17(7) TUE, il-President, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Membri l-oħra tal-Kummissjoni huma soġġetti bħala korp għal vot ta’ approvazzjoni mill-Parlament Ewropew,

               ADOTTA DIN ID-DEĊIŻJONI:

            Artikolu 1
            Bi qbil komuni mas-Sinjura Ursula VON DER LEYEN, il-President elett tal-Kummissjoni, il-Kunsill jipproponi l-persuni li ġejjin għall-ħatra bħala Membri tal-Kummissjoni Ewropea sal-31 ta’ Ottubru 2024:

                        is-Sur Thierry BRETON

                        is-Sinjura Helena DALLI

                        is-Sur Valdis DOMBROVSKIS

                        is-Sinjura Elisa FERREIRA

                        is-Sinjura Mariya GABRIEL

                        is-Sur Paolo GENTILONI

                        is-Sur Johannes HAHN

                        is-Sur Phil HOGAN

                        is-Sinjura Ylva JOHANSSON

                        is-Sinjura Věra JOUROVÁ

                        is-Sinjura Stella KYRIAKIDES

                        is-Sur Janez LENARČIČ

                        is-Sur Didier REYNDERS

                        is-Sur Margaritis SCHINAS

                        is-Sur Nicolas SCHMIT

                        is-Sur Maroš ŠEFČOVIČ

                        is-Sinjura Kadri SIMSON

                        is-Sur Virginijus SINKEVIČIUS

                        is-Sinjura Dubravka ŠUICA

                        is-Sur Frans TIMMERMANS

                        is-Sinjura Jutta URPILAINEN

                        is-Sinjura Adina VĂLEAN

                        is-Sur Olivér VÁRHELYI

                        is-Sinjura Margrethe VESTAGER

                        is-Sur Janusz WOJCIECHOWSKI

                  flimkien ma’:

                        is-Sur Josep BORRELL FONTELLES, maħtur Rappreżentant Għoli tal-Unjoni għall-Affarijiet Barranin u l-Politika ta’ Sigurtà.

            Artikolu 2
            Din id-Deċiżjoni tħassar u tissostitwixxi d-Deċiżjoni (UE) 2019/1393.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Artikolu 4
            Din id-Deċiżjoni għandha tintbagħat lill-Parlament Ewropew.

            Artikolu 5
            Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

            Magħmul fi Brussell, il-25 ta’ Novembru 2019.

                  Għall-Kunsill

                  Il-President

               F. MOGHERINI

            (1)  ĠU L 165, 18.6.2013, p. 98.

            (2)  Id-Deċiżjoni tal-Kunsill Ewropew 2014/749/UE tat-23 ta’ Ottubru 2014 li taħtar lill-Kummissjoni Ewropea (ĠU L 311, 31.10.2014, p. 36).

            (3)  Id-Deċiżjoni tal-Kunsill (UE) 2019/1393, meħuda bi qbil komuni mal-President elett tal-Kummissjoni, tal-10 ta’ Settembru 2019 li tadotta l-lista tal-persuni l-oħra li l-Kunsill jipproponi għall-ħatra bħala Membri tal-Kummissjoni (ĠU L 233 I , 10.9.2019, p. 1).

            (4)  Id-Deċiżjoni tal-Kunsill Ewropew (UE) 2019/1810 meħuda bi qbil mar-Renju Unit tad-29 ta’ Ottubru 2019 li testendi l-perijodu taħt l-Artikolu 50(3) TUE (ĠU L 278 I, 30.10.2019, p. 1).


title: Deċiżjoni tal-Kummissjoni tad-29 ta’ Novembru 2019 li temenda d-Deċiżjoni 2017/C 31/12 li tistabbilixxi l-Grupp ta’ Esperti tal-Kummissjoni dwar Il-Pjattaforma dwar it-Trattament Xieraq tal-Annimali (Test b’rilevanza għaż-ŻEE) 2019/C 405/05

text:
                  2.12.2019

                  MT

                  Il-Ġurnal Uffiċjali tal-Unjoni Ewropea

                  C 405/5

         DEĊIŻJONI TAL-KUMMISSJONI
         tad-29 ta’ Novembru 2019
         li temenda d-Deċiżjoni 2017/C 31/12 li tistabbilixxi l-Grupp ta’ Esperti tal-Kummissjoni dwar “Il-Pjattaforma dwar it-Trattament Xieraq tal-Annimali”
         (Test b’rilevanza għaż-ŻEE)
         (2019/C 405/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:

                     (1)

                     Id-Deċiżjoni tal-Kummissjoni 2017/C 31/12 (1) stabbiliet grupp ta’ esperti bl-isem ta’ “Pjattaforma dwar it-Trattament Xieraq tal-Annimali” (“il-Pjattaforma”). Il-kompiti ewlenin tal-Pjattaforma huma li jgħinu lill-Kummissjoni kif ukoll jgħinu biex ikun hemm djalogu regolari dwar kwistjonijiet tal-Unjoni relatati b’mod dirett mat-trattament xieraq tal-annimali, bħall-infurzar tal-leġiżlazzjoni, l-iskambji tal-għarfien xjentifiku, l-innovazzjonijiet u l-prattiki tajbin tat-trattament xieraq tal-annimali.

                     (2)

                     Id-Deċiżjoni 2017/C 31/12 tapplika sal-31 ta’ Diċembru 2019.

                     (3)

                     Fi żmien sentejn mit-tħaddim tagħha, il-Pjattaforma saret forum ċentrali rikonoxxut b’mod wiesa’ biex jinżamm djalogu miftuħ dwar it-trattament xieraq tal-annimali, dwar il-qsim ta’ prattiki tajba u dwar it-twettiq ta’ inizjattivi mhux leġiżlattivi, u dan bl-impenn tal-Istati Membri u tal-partijiet ikkonċernati rilevanti fl-Unjoni.

                     (4)

                     Mingħajr estensjoni tal-mandat, l-attivitajiet tal-Pjattaforma se jiġu interrotti, li konsegwentement se jipperikola r-riżultati tagħha. Għalhekk jeħtieġ li jiġi estiż il-mandat tal-Pjattaforma sabiex ikunu żgurati l-kontinwità tad-djalogu u l-attivitajiet.

                     (5)

                     Għalhekk il-perjodu ta’ applikazzjoni tad-Deċiżjoni 2017/C 31/12 jenħtieġ li jiġi estiż bi 18-il xahar sat-30 ta’ Ġunju 2021.

                     (6)

                     Għalhekk, jenħtieġ li d-Deċiżjoni 2017/C 31/12 tiġi emendata skont dan,

               IDDEĊIEDIET KIF ĠEJ:

            Artikolu 1
            L-Artikolu 16 tad-Deċiżjoni 2017/C 31/12 huwa sostitwit b’dan li ġej:

                  “Artikolu 16
                  L-applikabbiltà
                  Din id-Deċiżjoni għandha tapplika sat-30 ta’ Ġunju 2021.”

            Magħmul fi Brussell, id-29 ta’ Novembru 2019.

                  Għall-Kummissjoni

               Vytenis ANDRIUKAITIS

                  Membru tal-Kummissjoni

            (1)  Id-Deċiżjoni tal-Kummissjoni tal-24 ta’ Jannar 2017 li tistabbilixxi l-Grupp ta’ Esperti tal-Kummissjoni dwar “Il-Pjattaforma dwar it-Trattament Xieraq tal-Annimali” (ĠU C 31, 31.1.2017, p. 61.)


title: Deċiżjoni tal-Kummissjoni (UE, Euratom) 2019/1962 tas-17 ta’ Ottubru 2019 dwar ir-regoli ta’ implimentazzjoni għat-trattament ta’ informazzjoni klassifikata bħala RESTREINT UE/EU RESTRICTED

text:
                  2.12.2019

                  MT

                  Il-Ġurnal Uffiċjali tal-Unjoni Ewropea

                  L 311/21

         DEĊIŻJONI TAL-KUMMISSJONI (UE, Euratom) 2019/1962
         tas-17 ta’ Ottubru 2019
         dwar ir-regoli ta’ implimentazzjoni għat-trattament ta’ informazzjoni klassifikata bħala RESTREINT UE/EU RESTRICTED
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 249 tiegħu,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106 tiegħu,
         Wara li kkunsidrat id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (1),
         Wara li kkunsidrat id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-Sigurtà għall-protezzjoni ta’ informazzjoni klassifikata tal-UE (2),
         Wara li kkunsidrat id-Deċiżjoni tal-Kummissjoni (UE, Euratom) 2017/46 tal-10 ta’ Jannar 2017 dwar is-sigurtà tas-sistemi ta’ komunikazzjoni u informazzjoni fil-Kummissjoni Ewropea (3),
         Billi:

                     (1)

                     Id-Deċiżjoni (UE, Euratom) 2015/444 tapplika għad-dipartimenti kollha tal-Kummissjoni u fil-bini kollu tal-Kummissjoni.

                     (2)

                     Il-miżuri ta’ sigurtà għall-protezzjoni ta’ informazzjoni klassifikata tal-UE (IKUE) matul iċ-ċiklu tal-ħajja kollu tagħha jridu jkunu partikolarment proporzjonati mal-klassifikazzjoni tas-sigurtà tagħha.

                     (3)

                     L-Artikoli 4(3), 19(1)(c) u 22 tad-Deċiżjoni (UE, Euratom) 2015/444 jipprevedu li d-dispożizzjonijiet aktar dettaljati li jissupplimentaw u jappoġġaw l-implimentazzjoni ta’ din id-Deċiżjoni jridu jiġu stipulati fir-regoli ta’ implimentazzjoni, u jirregolaw kwistjonijiet bħall-gwida tal-klassifikazzjoni, il-miżuri ta’ kumpens għat-trattament tal-IKUE ’l barra minn Żona ta’ Sigurtà jew Żona Amministrattiva, u r-responsabbiltajiet ta’ oriġinatur.

                     (4)

                     Fejn meħtieġ, ir-regoli ta’ implimentazzjoni li jissupplimentaw jew jappoġġaw id-Deċiżjoni (UE, Euratom) 2015/444 jridu jiġu adottati skont l-Artikolu 60 ta’ dik id-Deċiżjoni.

                     (5)

                     Il-miżuri ta’ sigurtà meħuda għall-implimentazzjoni ta’ din id-Deċiżjoni jridu jkunu konformi mal-prinċipji tas-sigurtà fil-Kummissjoni stipulati fl-Artikolu 3 tad-Deċiżjoni (UE, Euratom) 2015/443.

                     (6)

                     Il-Kunsill, il-Kummissjoni u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà qablu li jiżguraw l-akbar konsistenza fl-applikazzjoni tar-regoli ta’ sigurtà dwar il-protezzjoni tal-IKUE filwaqt li jqisu l-ħtiġijiet istituzzjonali u organizzattivi speċifiċi tagħhom, b’konformità mad-dikjarazzjonijiet mehmuża mal-minuti tas-sessjoni tal-Kunsill li matulha ġiet adottata d-Deċiżjoni tal-Kunsill 2013/488/UE (4).

                     (7)

                     Fl-4 ta’ Mejju 2016 il-Kummissjoni adottat deċiżjoni (5) li tagħti s-setgħa lill-Membru tal-Kummissjoni responsabbli mill-kwistjonijiet tas-sigurtà li jadotta, f’isem il-Kummissjoni u taħt ir-responsabbiltà tagħha, ir-regoli ta’ implimentazzjoni previsti fl-Artikolu 60 tad-Deċiżjoni (UE, Euratom) 2015/444,

               ADOTTAT DIN ID-DEĊIŻJONI:
         KAPITOLU 1

            DISPOŻIZZJONIJIET ĠENERALI

            Artikolu 1
            Suġġett u kamp ta’ applikazzjoni

               1.   Din id-Deċiżjoni tistipula l-kundizzjonijiet għat-trattament tal-informazzjoni klassifikata tal-UE (IKUE) ta’ livell RESTREINT UE/EU RESTRICTED (6) b’konformità mad-Deċiżjoni (UE, Euratom) 2015/444.

               2.   Din id-Deċiżjoni tapplika għad-dipartimenti kollha tal-Kummissjoni u fil-bini kollu tal-Kummissjoni.

            Artikolu 2
            Kriterji tal-aċċess għal informazzjoni RESTREINT UE/EU RESTRICTED

               1.   L-aċċess għal informazzjoni kklassifikata bħala RESTREINT UE/EU RESTRICTED tista’ tingħata wara:

                           (a)

                           tkun ġiet determinata l-ħtieġa li individwu jingħata aċċess għal ċerta informazzjoni RESTREINT UE/EU RESTREINT UE/EU RESTRICTED sabiex ikun jista’ jwettaq funzjoni jew kompitu professjonali għall-Kummissjoni Ewropea;

                           (b)

                           l-individwu jkun ingħata l-informazzjoni dwar ir-regoli u dwar l-istandards u l-linji gwida rilevanti fir-rigward tal-protezzjoni ta’ informazzjoni RESTREINT UE/EU RESTRICTED; kif ukoll

                           (c)

                           l-individwu jkun irrikonoxxa r-responsabbiltajiet tiegħu dwar il-protezzjoni tal-informazzjoni kkonċernata.

               2.   It-trainees tal-Kummissjoni ma għandhomx jingħataw kompiti li jirrikjedu aċċess għal informazzjoni RESTREINT UE/EU RESTRICTED.

               3.   L-aċċess ma għandux jingħata jew jiġi permess lil kategoriji oħrajn tal-persunal skont it-tabella li tinsab fl-Anness.

         KAPITOLU 2

            IL-ĦOLQIEN TA’ INFORMAZZJONI RESTREINT UE/EU RESTRICTED

            Artikolu 3
            Oriġinatur
            Filwaqt li, fis-sens tal-Artikolu 1 tad-Deċiżjoni (UE, Euratom) 2015/444, l-oriġinatur huwa l-istituzzjoni, l-aġenzija jew il-korp tal-Unjoni, il-pajjiż terz jew l-organizzazzjoni internazzjonali li taħt l-awtorità tiegħu tkun inħolqot u/jew ġiet introdotta informazzjoni fl-istrutturi tal-Unjoni, min jabbozza l-informazzjoni RESTREINT UE/EU RESTRICTED mhux neċessarjament ikun l-istess wieħed jew waħda.

            Artikolu 4
            Assenjar ta’ livell ta’ klassifikazzjoni

               1.   Il-persunal li jabbozza dokument abbażi tal-informazzjoni fit-tifsira tal-Artikolu 1 għandu dejjem jikkunsidra l-ħtieġa li d-dokumenti tagħhom jiġu klassifikati. Il-klassifikazzjoni ta’ dokument bħala IKUE għandha tinvolvi valutazzjoni u deċiżjoni mill-oriġinatur dwar jekk l-iżvelar tad-dokument lil persuni mhux awtorizzati jikkawżax preġudizzju għall-interessi tal-Unjoni Ewropea jew ta’ Stat Membru wieħed jew aktar. Jekk l-abbozzaturi jkollhom dubju dwar jekk id-dokument li jkunu qegħdin jabbozzaw ikunx jeħtieġ li jiġi klassifikat bħala RESTREINT UE/EU RESTRICTED huma għandhom jikkonsultaw mal-Kap tal-Unità jew mad-Direttur responsabbli.

               2.   Mill-inqas, dokument għandu jiġi klassifikat bħala RESTREINT UE/EU RESTRICTED fil-każ li l-iżvelar mhux awtorizzat tiegħu jwassal għal, fost l-oħrajn:

                           (a)

                           konsegwenzi negattivi fuq ir-relazzjonijiet diplomatiċi;

                           (b)

                           tbatija sostanzjali għal xi individwi;

                           (c)

                           aktar diffikultà biex titħares l-effettività operattiva jew is-sigurtà tal-persunal skjerat tal-Istati Membri jew ta’ kontributuri oħrajn;

                           (d)

                           ksur tal-impenji għall-protezzjoni tal-kunfidenzjalità tal-informazzjoni li tingħata minn partijiet terzi;

                           (e)

                           preġudizzju jew faċilitazzjoni tal-investigazzjoni tal-kriminalità;

                           (f)

                           żvantaġġi għall-Unjoni jew għall-Istati Membri f’negozjati kummerċjali jew ta’ politika ma’ oħrajn;

                           (g)

                           l-impediment tal-iżvilupp effettiv jew l-operat tal-politiki tal-Unjoni;

                           (h)

                           l-imminar tal-ġestjoni tajba tal-Unjoni u tal-missjonijiet tagħha inġenerali; jew

                           (i)

                           is-sejbien ta’ informazzjoni klassifikata f’livell ogħla.

               3.   L-oriġinaturi jistgħu jiddeċiedu li jattribwixxu livell standard ta’ klassifikazzjoni għal kategoriji ta’ informazzjoni li joħolqu fuq bażi regolari. Madankollu, huma għandhom jiżguraw li biċċiet ta’ informazzjoni individwali jingħataw il-livell ta’ klassifikazzjoni li jixirqilhom.

            Artikolu 5
            Ħidma b’abbozzi

               1.   L-informazzjoni għandha tiġi kklassifikata minnufih hekk kif tiġi prodotta. Noti personali, abbozzi preliminari jew messaġġi li jkun fihom informazzjoni li titlob il-klassifikazzjoni fil-livell ta’ RESTREINT UE/EU RESTRICTED għandhom jiġu mmarkati bħala tali mill-bidu nett u għandhom jiġu prodotti u trattati b’konformità ma’ din id-Deċiżjoni.

               2.   Jekk id-dokument aħħari ma jkunx għadu jirrekjedi l-livell ta’ klassifikazzjoni RESTREINT UE/EU RESTRICTED, dan għandu jiġi deklassifikat.

            Artikolu 6
            Rekord tal-materjal li jintuża bħala sors
            Sabiex l-oriġinatur ikun jista’ jeżerċita l-kontroll skont l-Artikolu 13, sa fejn ikun possibbli l-oriġinaturi ta’ dokumenti RESTREINT UE/EU RESTRICTED għandhom iżommu rekord ta’ kwalunkwe sors klassifikat li jintuża fil-produzzjoni ta’ dokumenti klassifikati, fosthom id-dettalji tas-sorsi li joriġinaw mill-Istati Membri tal-UE, minn organizzazzjonijiet internazzjonali jew minn pajjiżi terzi. Fejn xieraq, l-informazzjoni klassifikata aggregata għandha tiġi mmarkata b’tali mod li tħares l-identifikazzjoni tal-oriġinaturi tal-materjal klassifikat li jintuża bħala sors.

            Artikolu 7
            Klassifikazzjoni ta’ partijiet ta’ dokument

               1.   B’konformità mal-Artikolu 22(6) tad-Deċiżjoni (UE, Euratom) 2015/444 il-livell ta’ klassifikazzjoni ġenerali ta’ dokument għandu tal-anqas ikun għoli daqs dak tal-aktar komponent klassifikat tiegħu. Meta tinġabar l-informazzjoni minn diversi sorsi, id-dokument aggregat aħħari għandu jiġi rieżaminat biex jiġi ddeterminat il-livell ta’ klassifikazzjoni tas-sigurtà ġenerali tiegħu, peress li jista’ jkun jeħtieġ klassifikazzjoni ogħla minn dik tal-partijiet komponenti tiegħu.

               2.   Id-dokumenti li jkun fihom partijiet klassifikati jew mhux klassifikati għandhom jiġu strutturati u mmarkati b’mod li l-komponenti b’livelli differenti ta’ klassifikazzjoni u/jew sensittività jkunu jistgħu jiġu identifikati u jitneħħew kif meħtieġ. Dan għandu jippermetti biex kull parti tiġi trattata b’mod xieraq meta titneħħa minn komponenti oħrajn.

            Artikolu 8
            Marka ta’ klassifikazzjoni sħiħa

               1.   L-informazzjoni li tiġġustifika l-klassifikazzjoni għandha tiġi mmarkata u trattata bħala tali tkun xi tkun is-sura fiżika tagħha. Il-livell ta’ klassifikazzjoni għandu jiġi kkomunikat lir-riċevituri, jew b’marka ta’ klassifikazzjoni, jekk l-informazzjoni tingħata f’sura miktuba, kemm jekk fuq karti fiżiċi, jew fuq mezz ta’ ħżin li jista’ titneħħa jew f’Sistema ta’ Komunikazzjoni u Informazzjoni (SKI), jew bi tħabbira, jekk l-informazzjoni tingħata f’sura orali, bħal f’konverżazzjoni jew preżentazzjoni. Il-materjal klassifikat għandu jiġi mmarkat fiżikament sabiex il-klassifikazzjoni tas-sigurtà tiegħu tkun tista’ tiġi identifikata faċilment.

               2.   Il-klassifikazzjoni sħiħa li timmarka RESTREINT UE/EU RESTRICTED fid-dokumenti għandha tinkiteb b’ittri kapitali u bis-sħiħ bil-Franċiż u bl-Ingliż (l-ewwel bil-Franċiż), b’konformità mal-paragrafu 3. Il-marka ma għandhiex tiġi tradotta f’lingwi oħra.

               3.   Il-marka ta’ klassifikazzjoni RESTREINT UE/EU RESTRICTED għandha ssir kif ġej:

                           (a)

                           fiċ-ċentru fuq in-naħa ta’ fuq u ta’ isfel f’kull paġna tad-dokument;

                           (b)

                           il-marka sħiħa tal-klassifikazzjoni fuq linja waħda, bl-ebda spazju fuq kull naħa tal-linja mmejla ’l quddiem (forward slash);

                           (c)

                           b’ittri kapitali, suwed, tipa Times New Roman 16, b’tipa grassa u mdawra b’burdura fuq kull naħa.

               4.   Meta jinħoloq dokument RESTREINT UE/EU RESTRICTED:

                           (a)

                           kull paġna għandha tiġi mmarkata bil-livell ta’ klassifikazzjoni b’mod ċar;

                           (b)

                           kull paġna għandha tingħata numru;

                           (c)

                           id-dokument għandu jkollu numru ta’ referenza u suġġett, li fih innifsu ma għandux jitqies bħala informazzjoni klassifikata, sakemm ma jkunx immarkat bħala tali;

                           (d)

                           l-annessi u d-dokumenti mehmuża għandhom jiġu elenkati kull fejn possibbli fuq l-ewwel paġna; kif ukoll

                           (e)

                           id-dokument għandu jkollu d-data ta’ meta jkun inħoloq.

            Artikolu 9
            Marka ta’ klassifikazzjoni mqassra R-UE/EU-R
            It-taqsira R-UE/EU-R tista’ tintuża biex tindika l-livell ta’ klassifikazzjoni ta’ partijiet individwali ta’ dokument RESTREINT UE/EU RESTREINT UE/EU RESTRICTED jew fejn il-marka sħiħa tal-klassifikazzjoni ma tkunx tista’ tiddaħħal, pereżempju fuq mezz movibbli żgħir għall-ħżin tad-data. Tista’ tintuża fil-korp tat-test fejn l-użu imtenni tal-marka sħiħa tal-klassifikazzjoni ikun diffiċli. It-taqsira ma għandhiex tintuża minflok il-marka sħiħa tal-klassifikazzjoni fil-header u l-footer tad-dokument.

            Artikolu 10
            Diżinjaturi tas-sigurtà oħrajn

               1.   Id-dokumenti RESTREINT UE/EU RESTRICTED jista’ jkollhom marki oħrajn jew “diżinjaturi tas-sigurtà”, speċifikament, pereżempju, fil-qasam li d-dokumenti jirrelataw miegħu, jew jindikaw distribuzzjoni partikolari fuq il-bażi tal-ħtieġa tat-tagħrif. Pereżempju:

                              RILAXXABBLI LIL-LIECHTENSTEIN

               2.   Id-dokumenti RESTREINT UE/EU RESTRICTED jista’ jkollhom twissija dwar is-sigurtà li tagħti struzzjonijiet speċifiċi dwar it-trattament u l-ġestjoni tad-dokumenti.

               3.   Kull fejn possibbli, kwalunkwe indikazzjoni għad-deklassifikazzjoni għandha tkun inkluża fuq l-ewwel paġna tad-dokument meta jinħoloq. Pereżempju, tista’ tintuża l-marka li ġejja:

                              RESTREINT UE/EU RESTRICTED

                           sa [jj.xx.ssss]

            Artikolu 11
            Proċessar elettroniku

               1.   Id-dokumenti RESTREINT UE/EU RESTRICTED għandhom jinħolqu b’mezzi elettroniċi, fejn dawn ikunu disponibbli.

               2.   Il-persunal tal-Kummissjoni għandu juża SKI akkreditata għall-ħolqien ta’ informazzjoni fil-livell RESTREINT UE/EU RESTRICTED. Il-persunal għandu jikkonsulta mal-Uffiċjal għas-Sigurtà Lokali (USL) f’każ ta’ kwalunkwe dubju ta’ kif SKI tista’ tintuża. F’konsultazzjoni mal-awtorità għas-sigurtà tal-Kummissjoni jistgħu jiġu applikati proċeduri speċifiċi f’emerġenzi jew f’konfigurazzjonijiet tekniċi speċifiċi.

               3.   Id-dokumenti RESTREINT UE/EU RESTRICTED, fosthom l-abbozzi, b’konformità mal-Artikolu 5, ma għandhomx jintbagħtu permezz ta’ ittra elettronika miftuħa ordinarja, jiġu stampati fuq stampatur jew skanners standard, jew trattati fuq apparat personali tal-membri tal-persunal. L-istampar ta’ dokumenti RESTREINT UE/EU RESTRICTED jista’ jsir biss bl-istampaturi u l-kopjaturi konnessi ma’ kompjuters imqabbdin ma’ netwerk jew konnessi ma’ sistema akkreditata.

            Artikolu 12
            Distribuzzjoni
            Min jibgħat dokumenti RESTREINT UE/EU RESTRICTED għandu jiddeċiedi minn se jiddistribwixxi l-informazzjoni lil min, fuq il-bażi tal-ħtieġa ta’ tagħrif. Jekk ikun meħtieġ għandha titfassal lista’ ta’ distribuzzjoni sabiex ikompli jiġi infurzat il-prinċipju ta’ ħtieġa ta’ tagħrif.

         KAPITOLU 3

            ĦIDMA B’ INFORMAZZJONI RESTREINT UE/EU RESTRICTED EŻISTENTI

            Artikolu 13
            Kontroll tal-oriġinatur

               1.   L-oriġinatur għandu jkollu “kontroll tal-oriġinatur” fuq informazzjoni RESTREINT UE/EU RESTRICTED li jkun ħoloq. Il-kunsens bil-miktub minn qabel tal-oriġinatur għandu jingħata qabel l-informazzjoni tiġi:

                           (a)

                           deklassifikata;

                           (b)

                           użata għal finijiet oħrajn għajr għal dawk stabbiliti mill-oriġinatur;

                           (c)

                           rilaxxata lil pajjiż terz jew organizzazzjoni internazzjonali;

                           (d)

                           żvelata lil parti lil hinn mill-Kummissjoni iżda fl-UE; jew

                           (e)

                           żvelata li kuntrattur jew kuntrattur prospettiv li jkun jinsab f’pajjiż terz.

               2.   Id-detenturi ta’ informazzjoni RESTREINT UE/EU RESTRICTED ingħataw aċċess għall-informazzjoni klassifikata sabiex ikunu jistgħu jwettqu l-kompiti tagħhom. Huma responsabbli mit-trattament, il-ħżin u l-protezzjoni korretti tagħha skont id-Deċiżjoni (UE, Euratom) 2015/444. Bil-kontra tal-oriġinaturi ta’ informazzjoni klassifikata, id-detenturi ma għandhomx jiġu awtorizzati jiddeċiedu dwar id-deklassifikazzjoni jew ir-rilaxx suċċessiv ta’ informazzjoni RESTREINT UE/EU RESTRICTED lil pajjiżi terzi jew lil organizzazzjonijiet internazzjonali.

               3.   Jekk l-oriġinatur ta’ biċċa informazzjoni RESTREINT UE/EU RESTREINT UE/EU RESTRICTED ma jkunx jista’ jiġi identifikat, id-dipartiment tal-Kummissjoni li jkollu dik l-informazzjoni għandu jeżerċita l-kontroll tal-oriġinatur. Il-Grupp ta’ Esperti għas-Sigurtà tal-Kummissjoni għandu jiġi kkonsultat qabel ir-rilaxx ta’ informazzjoni RESTREINT UE/EU RESTRICTED lil pajjiż terz jew lil organizzazzjoni internazzjonali.

            Artikolu 14
            SKI adegwata għat-trattament ta’ informazzjoni RESTREINT UE/EU RESTRICTED
            L-informazzjoni RESTREINT UE/EU RESTRICTED għandha tiġi trattata u trażmessa b’mezzi elettroniċi, fejn dawn ikunu disponibbli. Għandhom jintużaw biss is-SKI u t-tagħmir akkreditati mill-awtorità ta’ akkreditament ta’ sigurtà tal-Kummissjoni.

            Artikolu 15
            Miżuri speċifiċi għal informazzjoni RESTREINT UE/EU RESTRICTED fuq mezzi movibbli għall-ħżin tad-data

               1.   L-użu ta’ mezzi movibbli għall-ħżin tad-data għandu jkun ikkontrollat u għandha tittieħed responsabbiltà għalih. Għandhom jintużaw biss mezzi movibbli għall-ħżin tad-data li jingħataw mill-Kummissjoni u li jkunu kriptati mill-awtorità tas-sigurtà tal-Kummissjoni. Il-mezzi personali movibbli għall-ħżin tad-data u dawk li jingħataw b’xejn waqt konferenzi, seminars eċċ. ma għandhomx jintużaw għat-trasferiment ta’ informazzjoni klassifikata. Fejn possibbli, għandhom jintużaw mezzi movibbli għall-ħżin tad-data u li jkunu konformi mal-ispeċifikazzjonijiet tat-Tempest b’konformità mal-gwida tal-awtorità tas-sigurtà tal-Kummissjoni.

               2.   Meta dokument klassifikat jiġi trattat jew jinħażen elettronikament fuq mezz movibbli għall-ħżin tad-data, bħal USB sticks, CDs jew memory cards, il-marka tal-klassifikazzjoni għandha tkun viżibbli b’mod ċar fuq l-informazzjoni nfisha li tintwera, kif ukoll f’isem il-fajl u fuq il-mezz movibbli għall-ħżin tad-data.

               3.   Il-persunal għandu jżomm f’moħħu li meta ammonti kbar ta’ informazzjoni klassifikata tinħażen fuq mezz movibbli għall-ħżin tad-data, l-apparat jista’ jiġġustifika livell ogħla ta’ klassifikazzjoni.

               4.   Huma biss is-SKI li jkunu ġew akkreditati b’mod xieraq li għandhom jintużaw għat-trasferiment ta’ informazzjoni RESTREINT UE/EU RESTRICTED lejn u minn mezz movibbli għall-ħżin tad-data.

               5.   Meta l-informazzjoni RESTREINT UE/EU RESTRICTED tkun qed titniżżel fuq mezz movibbli għall-ħżin tad-data, għandha tingħata attenzjoni partikolari biex jiġi żgurat li l-mezz ma jkunx fih la viruses u lanqas malware qabel ma tiġi ttrasferita d-data.

               6.   Fejn applikabbli, il-mezz movibbli għall-ħżin tad-data għandu jiġi trattat b’mod konformi ma kwalunkwe proċedura operattiva tas-sigurtà relatata mas-sistema ta’ kriptaġġ li tintuża.

               7.   Id-dokumenti fuq mezz movibbli għall-ħżin tad-data li jew ma jkunux għadhom meħtieġa, jew li jkunu ġew trasferiti fuq SKI xierqa, għandhom jitneħħew jew jitħassru b’mod sikur permezz ta’ prodotti u metodi approvati. Sakemm ma jinżammx imsakkar kif xieraq f’biċċa għamara f’uffiċċju, il-mezz movibbli għall-ħżin tad-data għandu jinqered meta ma jkunx hemm iżjed bżonnu. Kwalunkwe qerda jew tħassir għandhom jużaw metodu li jżomm konformi mar-regoli tas-sigurtà tal-Kummissjoni. Għandu jinżamm inventarju tal-mezzi movibbli għall-ħżin tad-data, u l-qerda tagħhom għandha tiġi rreġistrata.

            Artikolu 16
            Trattament u ħżin ta’ informazzjoni RESTREINT UE/EU RESTRICTED

               1.   B’konformità mal-Artikolu 19(1)(a) u (b) tad-Deċiżjoni (UE, Euratom) 2015/444, l-informazzjoni RESTREINT UE/EU RESTRICTED tista’ tiġi trattata f’Żona Amministrattiva jew f’Żona ta’ Sigurtà (7) kif ġej:

                           —

                           waqt li jkunu qed jittrattaw informazzjoni RESTREINT UE/EU RESTRICTED il-persunal għandu jagħlaq il-bieb tal-uffiċċju;

                           —

                           il-persunal għandu jaħbi jew jgħatti kwalunkwe informazzjoni RESTREINT UE/EU RESTRICTED jekk jilqgħu viżitatur;

                           —

                           il-persunal ma għandux iħalli informazzjoni RESTREINT UE/EU RESTRICTED viżibbli meta ma jkun hemm ħadd fl-uffiċċju;

                           —

                           l-iskrins li juru informazzjoni RESTREINT UE/EU RESTRICTED ma għandhomx jitħallew jiffaċċjaw twieqi u bibien b’mod permanenti biex ħadd ma jkun jista’ jaraha.

               2.   B’konformità mal-Artikolu 19(1)(c) tad-Deċiżjoni (UE, Euratom) 2015/444, l-informazzjoni RESTREINT UE/EU RESTRICTED tista’ tiġi trattata barra minn Żona ta’ Sigurtà jew Żona Amministrattiva, sakemm id-detentur jikkommetti ruħu li jikkonforma ma’ miżuri ta’ kumpens biex l-informazzjoni tiġi protetta minn aċċess minn persuni mhux awtorizzati. Il-miżuri ta’ kumpens għandhom jinkludu minn tal-anqas dan li ġej:

                           —

                           l-informazzjoni RESTREINT UE/EU RESTRICTED ma għandhiex tinqara f’postijiet pubbliċi;

                           —

                           l-IKUE għandha tinżamm fil-kontroll personali tad-detentur f’kull ħin;

                           —

                           id-dokumenti għandhom jitpoġġew f’biċċa għamara xierqa msakkra meta ma jkunux qegħdin jinqraw jew diskussi;

                           —

                           il-bibien tal-kamra għandhom jingħalqu waqt li d-dokument ikun qed jinqara jew jiġi diskuss;

                           —

                           id-dettalji tad-dokument ma għandhomx jiġu diskussi fuq it-telefown fuq linja mhux sikura jew f’posta elettronika mhux kriptata;

                           —

                           fotokopja jew sken tad-dokument tista’ ssir biss fuq tagħmir awtonomu jew akkreditat;

                           —

                           id-dokument għandu jiġi trattat jew jinżamm barra Żona Amministrattiva jew ta’ Sigurtà għaż-żmien minimu meħtieġ biss;

                           —

                           id-detentur ma għandux jarmi d-dokument klassifikat iżda għandu jroddu lura biex jinżamm f’Żona ta’ Sigurtà jew f’Żona Amministrattiva, jew jiżgura li d-dokument jinqered fi shredder approvat.

               3.   Il-forma stampata ta’ informazzjoni RESTREINT UE/EU RESTRICTED għandha tinżamm imsakkra f’għamara tal-uffiċċju f’Żona Amministrattiva u f’Żona ta’ Sigurtà. Jista’ jinżamm temporanjament barra Żona ta’ Sigurtà jew Żona Amministrattiva sakemm id-detentur jikkommetti ruħu li jikkonforma ma’ miżuri ta’ kumpens.

               4.   L-Uffiċjal għas-Sigurtà Lokali (USL) tad-dipartiment rilevanti tal-Kummissjoni jista’ jagħti aktar pariri f’dan ir-rigward.

               5.   Kwalunkwe inċident attwali jew suspettat li jinvolvu s-sigurtà tad-dokument għandu jiġi rrapportat lill-USL mill-aktar fis possibbli.

            Artikolu 17
            Ikkupjar u traduzzjoni ta’ informazzjoni RESTREINT UE/EU RESTRICTED

               1.   L-informazzjoni RESTREINT UE/EU RESTRICTED tista’ tiġi kkupjata jew tradotta fuq struzzjonijiet mingħand id-detentur, sakemm l-oriġinatur ma jkun impona l-ebda twissija. Madankollu, ma għandhomx isiru aktar kopji milli meħtieġ.

               2.   L-istess kundizzjonijiet għad-dokumenti sħaħ għandhom japplikaw fir-rigward tal-ikkupjar ta’ parti ta’ dokument klassifikat. Is-siltiet ukoll iridu jiġu klassifikati bħala RESTREINT UE/EU RESTRICTED sakemm l-oriġinatur ma jkunx immarkahom speċifikament bħala mhux klassifikati.

               3.   Il-miżuri ta’ sigurtà applikabbli għall-informazzjoni oriġinali għandhom jiġu applikati wkoll għall-kopji u t-traduzzjonijiet tagħhom.

            Artikolu 18
            Prinċipji ġenerali għat-trasport ta’ informazzjoni RESTREINT UE/EU RESTRICTED

               1.   Kull fejn possibbli, l-informazzjoni RESTREINT UE/EU RESTRICTED li jkollha tinħareġ minn Żoni Amministrattivi u tas-Sigurtà għandha tintbagħat elettronikament b’mezzi akkreditati xierqa u/jew tiġi protetta minn prodotti kriptografiċi approvati.

               2.   Skont il-mezzi disponibbli jew iċ-ċirkostanzi partikolari, l-informazzjoni RESTREINT UE/EU RESTRICTED tista’ tiġi trasportata fiżikament fis-sura ta’ dokumenti stampati jew fuq mezz movibbli għall-ħżin tad-data. L-użu ta’ mezz movibbli għall-ħżin tad-data għat-trasferiment ta’ informazzjoni RESTREINT UE/EU RESTRICTED għandu jiġi preferut milli jintbagħtu dokumenti stampati.

               3.   Għandhom jintużaw biss mezzi movibbli għall-ħżin tad-data li jkunu kriptati minn prodott li jkun approvat mill-awtorità tas-sigurtà tal-Kummissjoni. L-informazzjoni RESTREINT UE/EU RESTRICTED fuq mezzi movibbli għall-ħżin tad-data li ma jkunux protetti minn prodott ta’ kriptaġġ li jkun ġie approvat mill-awtorità tas-sigurtà tal-Kummissjoni għandha tiġi trattata bl-istess mod bħall-kopji stampati.

               4.   Kunsinna jista’ jkun fiha aktar minn biċċa informazzjoni waħda bħala RESTREINT UE/EU RESTRICTED, sakemm il-prinċipju tal-ħtieġa tat-tagħrif jiġi rispettat.

               5.   L-imballaġġ li jintuża għandu jiżgura li l-kontenuti ma jkunux jidhru minn barra. L-informazzjoni RESTREINT UE/EU RESTRICTED għandha tiġi trasportata f’imballaġġ opak, bħal envelop, jew folder jew basket opaki. Il-parti ta’ barra tal-imballaġġ ma għandha jkollha ebda indikazzjoni dwar in-natura jew il-livell ta’ klassifikazzjoni tal-kontenut. Jekk tintuża, is-saff ġewwieni tal-imballaġġ għandha tiġi mmarkata bħala RESTREINT UE/EU RESTRICTED. Iż-żewġ saffi għandha jiddikjaraw l-isem tar-riċevitur, il-kariga u l-indirizz tiegħu, kif ukoll indirizz tar-ritorn fil-każ li l-konsenja ma tkunx tista’ ssir.

               6.   Kwalunkwe inċident li jinvolvi informazzjoni RESTREINT UE/EU RESTRICTED li tkun qed tinġarr mill-persunal jew mill-kurrier għandhom jiġu rrapportati biex issir investigazzjoni mid-Direttorat tas-Sigurtà tal-Direttorat tas-Sigurtà tad-Direttorat Ġenerali tar-Riżorsi Umani, permezz tal-USL tad-dipartiment rilevanti tal-Kummissjoni.

            Artikolu 19
            Ġarr bl-idejn ta’ mezz movibbli għall-ħżin tad-data

               1.   Il-mezzi movibbli għall-ħżin tad-data li jintużaw għall-ġarr ta’ informazzjoni RESTREINT UE/EU RESTRICTED għandhom jiġu akkumpanjati min-nota ta’ dispaċċ li tispeċifika l-mezz movibbli għall-ħżin tad-data li jkun fih l-informazzjoni klassifikata, kif ukoll il-fajls kollha li jkun hemm fih, sabiex ir-riċevitur ikun jista’ jagħmel il-verifiki meħtieġa.

               2.   Id-dokumenti li jkunu se jiġu pprovduti biss jistgħu jinħażnu fil-mezz. Pereżempju, l-informazzjoni klassifikata kollha fuq USB stick trid tkun indirizzata lill-istess riċevitur. L-ispeditur għandu jżomm f’moħħu li aktar ma jkun hemm ammont kbir ta’ informazzjoni klassifikata fuq tali apparat aktar irid jogħla l-livell ta’ klassifikazzjoni għall-apparat kollu.

               3.   Huma biss il-mezzi movibbli għall-ħżin tad-data bil-marka xierqa ta’ klassifikazzjoni li jistgħu jintużaw għall-ġarr ta’ informazzjoni RESTREINT UE/EU RESTRICTED.

            Artikolu 20
            Ġarr ta’ dokumenti RESTREINT UE/EU RESTRICTED f’bini tal-Kummissjoni

               1.   Il-persunal jista’ jġorr dokumenti RESTREINT UE/EU RESTRICTED f’bini tal-Kummissjoni, iżda d-dokumenti jridu jibqgħu fil-pussess ta’ min iġorrhom u ma jistgħux jinqraw fil-pubbliku.

               2.   Id-dokumenti RESTREINT UE/EU RESTRICTED jistgħu jintbagħtu permezz tal-posta interna lejn uffiċċji oħra tal-Kummissjoni Ewropea f’envelop opak ordinarju wieħed, u ma għandha tingħata l-ebda indikazzjoni fuq barra dwar il-kontenuti jkunux klassifikati jew le. Informazzjoni RESTREINT UE/EU RESTRICTED tista’ tintbagħat bl-istess mod lil istituzzjonijiet jew korpi oħra tal-UE li jinqdew mis-sistema tal-posta interna.

            Artikolu 21
            Ġarr ta’ dokumenti RESTREINT UE/EU RESTRICTED fl-Unjoni

               1.   L-informazzjoni RESTREINT UE/EU RESTRICTED tista’ tinġarr mill-persunal jew mill-kurriera tal-Kummissjoni jkun fejn ikun fl-Unjoni sakemm jikkonformaw mal-istruzzjonijiet li ġejjin:

                           (a)

                           l-informazzjoni RESTREINT UE/EU RESTRICTED għandha tinġarr f’envelop jew imballaġġ opak. Il-parti ta’ barra ma għandha jkollha ebda indikazzjoni dwar in-natura jew il-livell ta’ klassifikazzjoni tal-kontenut;

                           (b)

                           l-informazzjoni RESTREINT UE/EU RESTRICTED għandha tibqa’ fil-pussess ta’ min iġorra l-ħin kollu; kif ukoll

                           (c)

                           l-envelop jew il-pakkett ma għandhomx jinfetħu mat-triq u l-informazzjoni ma għandhiex tinqara f’postijiet pubbliċi.

               2.   Il-persunal li jkun jixtieq jibgħat informazzjoni RESTREINT UE/EU RESTREINT UE/EU RESTRICTED lejn postijiet oħra fl-Unjoni jista’ jirranġa biex din tinġarr bil-mezzi li ġejjin:

                           —

                           permezz ta’ servizz postali li jittraċċaw l-konsenja jew ta’ ċerti servizzi ta’ kurrier kummerċjali li jiggarantixxu l-ġarr personali, sakemm dawn jissodisfaw ir-rekwiżiti stabbiliti fl-Artikolu 23 ta’ din id-Deċiżjoni;

                           —

                           permezz ta’ kurrier militari, diplomatiku jew tal-gvern, b’kooperazzjoni mal-persunal tar-Reġistru.

            Artikolu 22
            Trasportazzjoni ta’ informazzjoni RESTREINT UE/EU RESTRICTED mit-territorju ta’ pajjiż terz jew lejh

               1.   L-informazzjoni kklassifikata bħala RESTREINT UE/EU tista’ tinġarr minn persunal bejn it-territorju tal-Unjoni u t-territorju ta’ pajjiż terz.

               2.   il-persunal tar-Reġistru jista’ jorganizza alternattiva milli ġejjin:

                           —

                           it-trasportazzjoni permezz tas-servizzi postali li jittraċċaw l-kunsinna jew is-servizzi ta’ kurrier kummerċjali li jiggarantixxu t-trasportazzjoni personali;

                           —

                           it-trasportazzjoni permezz ta’ kurrier militari jew diplomatiku.

               3.   Matul it-trasportazzjoni kemm personali kif ukoll b’mezz movibbli għall-ħżin tad-data, klassifikati bħala RESTREINT UE/EU RESTRICTED, il-persunal għandu jikkonforma mal-miżuri addizzjonali li ġejjin:

                           —

                           Matul it-trasportazzjoni pubblika l-informazzjoni klassifikata għandha titpoġġa ġo portafoll jew basket li għandu jinżamm fil-kustodja personali tal-portatur. Ma għandhiex titpoġġa fi stiva tal-bagalji.

                           —

                           L-informazzjoni RESTREINT UE/EU RESTRICTED għandha tiġi trasportata f’żewġ saffi ta’ imballaġġ. Is-saff ta’ ġewwa tal-imballaġġ għandu jkollu s-siġill uffiċjali biex jiġi indikat li din hija kunsinna uffiċjali u li ma għandux jgħaddi mill-iskrutinju tas-sigurtà.

                           —

                           Il-portatur għandu jġorr ċertifikat ta’ kurrier li jiċċertifika li l-portatur huwa awtorizzat li jġorr il-kunsinna RESTREINT UE/EU RESTRICTED, maħruġ mir-reġistru tad-dipartiment rilevanti.

            Artikolu 23
            Trasportazzjoni permezz ta’ kurriera kummerċjali

               1.   Għall-finijiet ta’ din id-Deċiżjoni, kurriera kummerċjali jinkludu servizzi postali nazzjonali u kumpaniji kurriera kummerċjali li joffru servizz fejn l-informazzjoni tingħata bi ħlas u li tiġi trasportata personalment jew tiġi traċċata.

               2.   Il-kurriera kummerċjali jistgħu jużaw is-servizzi ta’ sottokuntratturi. Madankollu, ir-responsabbiltà għall-konformità ma’ din id-Deċiżjoni għandha tibqa’ fuq spallejn il-kumpanija ta’ kurrier.

               3.   Jekk ir-riċevitur intenzjonat ikun jinsab barra mill-UE, għandhom jintużaw żewġ saffi ta’ imballaġġ. Meta l-kunsinna klassifikata tkun qed tiġi preparata r-riċevitur għandu jżomm f’moħħu li s-servizzi ta’ kurrier kummerċjali għandhom iwasslu konsenji RESTREINT UE/EU RESTRICTED lir-riċevitur, lil uffiċjal ta’ kontroll tar-reġistru jew is-sostitut awtorizzat tiegħu/tagħha jew lil receptionist biss. Biex jittaffa r-riskju li l-kunsinna ma tasalx għax ir-riċevitur intenzjonat, is-saff ta’ barra, u ta dak ta’ ġewwa jekk ikun hemm, tal-imballaġġ tal-kunsinna għandu jkollhom indirizz ta’ ritorn.

               4.   Is-servizzi li jingħataw minn kurriera kummerċjali li jipprovdu t-trażmissjoni elettronika ta’ dokumenti rreġistrati ma għandhom jintużaw għal informazzjoni RESTREINT UE/EU RESTRICTED.

            Artikolu 24
            Kundizzjonijiet speċifiċi oħrajn dwar it-trattament

               1.   Il-kundizzjonijiet tal-ġarr stipulati fi ftehim dwar is-sigurtà tal-informazzjoni jew f’arranġamenti amministrattivi għandhom jiġu rispettati. Jekk f’dubju, il-persunal għandu jikkonsulta mar-reġistru rispettiv jew mad-Direttorat tas-Sigurtà fid-Direttorat Ġenerali tar-Riżorsi Umani u tas-Sigurtà.

               2.   Ir-rekwiżit ta’ imballaġġ doppju jista’ jitneħħa fir-rigward ta’ informazzjoni klassifikata li tkun protetta minn prodotti kriptografiċi approvati. Madankollu, għall-finijiet tal-indirizzar, u anke għaliex il-mezz movibbli għall-ħżin tad-data jkun immarkat espliċitament bil-klassifikazzjoni ta’ sigurtà, il-mezz għandu jinġarr minn tal-anqas f’envelop ordinarju iżda jista’ jkun jirrekjedi miżuri protettivi fiżiċi addizzjonali, bħal envelop b’imballaġġ protettiv (bubble wrap).

         KAPITOLU 4

            LAQGĦAT KLASSIFIKATI

            Artikolu 25
            Tħejjija għal laqgħa RESTREINT UE/EU RESTRICTED

               1.   Il-laqgħat li matulhom tkun se ssir diskussjoni dwar informazzjoni RESTREINT UE/EU RESTREINT għandhom isiru fi kmamar li jkunu ġew akkreditati fil-livell xieraq jew f’livell ogħla minn dan. Meta tali kmamar ma jkunux disponibbli, il-persunal għandu jikkonsulta mal-awtorità tas-sigurtà tal-Kummissjoni.

               2.   Bħala regola ġenerali, l-aġendi ma jenħtieġx li jkunu klassifikati. L-aġenda nfisha tal-laqgħa ma għandhiex għalfejn tiġi klassifikata awtomatikament jekk tkun issemmi dokumenti klassifikati. Il-punti fl-aġenda għandhom jiġu fformulati b’tali mod li ma jipperikolax il-protezzjoni tal-interessi tal-Unjoni jew dawk ta’ Stat Membru wieħed jew aktar.

               3.   Jekk mal-aġenda jiġu mehmuża fajls elettroniċi li jkun fihom informazzjoni RESTREINT UE/EU RESTRICTED huwa obbligatorju li dawn jiġu protetti permezz ta’ prodotti kriptografiċi approvati mill-Awtorità Kriptografika tal-Kummissjoni.

               4.   L-organizzaturi tal-laqgħa għandhom ifakkru lill-parteċipanti li kwalunkwe kumment li jintbagħat dwar punt tal-aġenda RISTRETT UE/EU RESTRICTED ma jistax jintbagħat permezz ta’ ittri elettroniċi ordinarji miftuħa, jew b’mezzi oħrajn li ma jkunux ġew akkreditati b’mod xieraq skont l-Artikolu 11 ta’ din id-Deċiżjoni.

               5.   L-organizzaturi għandhom jagħmlu ħilithom biex il-punti tal-aġenda RESTREINT UE/EU RESTRICTED jiġu inklużi konsekuttivament sabiex jiġi ffaċilitat il-funzjonament bla xkiel tal-laqgħa. Huma biss dawk il-persuni bi ħtieġa li jiġu mgħarrfa li jistgħu jkunu preżenti waqt diskussjonijiet ta’ punti klassifikati.

               6.   L-istedina nfisha għandha twissi lill-parteċipanti minn qabel li l-laqgħa se tiddiskuti suġġetti klassifikati, u li se japplikaw il-miżuri ta’ sigurtà korrispondenti.

               7.   L-istedina jew in-nota fl-aġenda nfisha għandha tfakkar lill-parteċipant li l-apparat elettroniku mobbli jrid jintefa’ matul id-diskussjoni tal-punti RESTREINT UE/EU RESTRICTED.

               8.   L-organizzaturi tal-laqgħat għandhom jippreparaw lista sħiħa ta’ parteċipanti esterni qabel il-laqgħa.

            Artikolu 26
            Tagħmir elettroniku fi swali tal-laqgħat RESTREINT UE/EU RESTRICTED

               1.   L-informazzjoni klassifikata li tittieħed għal-laqgħa, bħal preżentazzjonijiet li juru informazzjoni RESTRICTED EU/EU RESTRICTED, jew għall-vidjokonferenzi, għandha tintuża permezz ta’ sistemi tal-IT akkreditati b’konformità mal-Artikolu 11 ta’ din id-Deċiżjoni.

               2.   Il-President għandu jiżgura li l-apparat elettroniku mobbli mhux awtorizzat ikun mitfi.

            Artikolu 27
            Proċeduri li jridu jiġu segwiti matul laqgħa RESTREINT UE/EU RESTRICTED

               1.   Fil-bidu tad-diskussjoni klassifikata, il-President għandu jħabbar lil-laqgħa tkun se tiddiskuti b’manjiera klassifikata. Il-bibien u l-blinds għandhom jingħalqu.

               2.   Il-parteċipanti u l-interpreti għandhom jingħataw biss l-għadd meħtieġ ta’ dokumenti, kif xieraq fil-bidu tad-diskussjoni.
               Id-dokumenti RESTREINT UE/EU RESTRICTED ma għandhomx jitħallew waħedhom waqt il-brejks matul il-laqgħat.

               3.   Fi tmiem il-laqgħa, il-parteċipanti u l-interpreti għandhom jiġu mfakkra li ma jħallu kwalunkwe dokument klassifikat jew noti klassifikati li jistgħu jitħallew waħedhom madwar il-kamra. Id-dokumenti jew in-noti klassifikati li ma jittiħdux mill-parteċipanti fi tmiem il-laqgħa għandhom jinġabru mill-organizzaturi tal-laqgħa u jinqerdu fi shredder.

               4.   Għandha tittieħed nota tal-lista tal-parteċipanti u tat-taqsiriet ta’ kwalunkwe informazzjoni klassifikata li jiġu kondiviżi mal-Istati Membri jew li rilaxxati oralment lil pajjiżi terzi jew lil organizzazzjonijiet internazzjonali biex dawn jiġu rreġistrati fl-eżitu tal-proċedimenti.

            Artikolu 28
            Interpreti u tradutturi
            Huma biss l-interpreti u t-tradutturi li huma suġġetti għar-Regolamenti tal-Persunal jew għall-Kundizzjonijiet tal-Impjieg applikabbli għall-Aġenti l-Oħra tal-Unjoni Ewropea jew li jkollhom rabta kuntrattwali mal-Kummissjoni li għandu jkollhom aċċess għal informazzjoni RESTREINT UE/EU RESTRICTED.

         KAPITOLU 5

            KONDIVIŻJONI U SKAMBJAR TA’ INFORMAZZJONI RESTREINT UE/EU RESTRICTED

            Artikolu 29
            Kunsens tal-oriġinatur
            Jekk il-Kummissjoni ma tkunx l-oriġinatur tal-informazzjoni klassifikata, jew tal-materjal tas-sors li jista’ tkun fiha, li tkun trid tiġi kondiviża jew rilaxxata, id-dipartiment tal-Kummissjoni li jkollu l-informazzjoni klassifikata għandu l-ewwel ifittex il-kunsens bil-miktub tal-oriġinatur għar-rilaxx. Jekk l-oriġinatur ma jkunx jista’ jiġi identifikat, id-dipartiment tal-Kummissjoni li jkollu dik l-informazzjoni klassifikata għandu jeżerċita l-kontroll tal-oriġinatur.

            Artikolu 30
            Kondiviżjoni ta’ informazzjoni RESTREINT UE/EU RESTRICTED ma’ entitajiet oħrajn tal-Unjoni

               1.   L-informazzjoni RESTREINT UE/EU RESTRICTED għandha tiġi kondiviża biss ma’ istituzzjoni, aġenzija, korp jew uffiċċju tal-Kummissjoni jekk ir-riċevitur ikollu l-ħtieġa li jkun jaf u l-entità jkollha arranġament legali mal-Kummissjoni.

               2.   Fil-Kummissjoni, ir-reġistru tal-IKUE ġestit mis-Segretarjat Ġenerali għandu jkun. bħala regola ġenerali, il-punt prinċipali ta’ dħul u ħruġ għall-iskambji tal-informazzjoni klassifikata ma’ istituzzjonijiet, aġenziji, korpi jew uffiċċji oħra tal-Unjoni. Madankollu, l-informazzjoni RESTREINT UE/EU RESTRICTED tista’ tiġi kondiviża direttament mar-riċevituri li jkunu maħsuba li jirċevuha.

            Artikolu 31
            Skambju ta’ informazzjoni RESTREINT UE/EU RESTRICTED mal-Istati Membri

               1.   L-informazzjoni RESTREINT UE/EU RESTRICTED tista’ tiġi kondiviża ma’ Stati Membri jekk ir-riċevitur ikollu l-ħtieġa ta’ tagħrif.

               2.   L-informazzjoni klassifikata tal-Istati Membri li jkollha marka ta’ klassifikazzjoni nazzjonali ekwivalenti (8) u li tkun ingħatat lill-Kummissjoni għandha tingħata l-istess livell ta’ protezzjoni bħall-informazzjoni RESTREINT UE/EU RESTRICTED.

            Artikolu 32
            Skambju ta’ informazzjoni RESTREINT UE/EU RESTRICTED ma’ pajjiżi terzi u organizzazzjonijiet internazzjonali

               1.   L-informazzjoni RESTREINT UE/EU RESTRICTED għandha tiġi rilaxxata biss lil pajjiż terz jew lil organizzazzjoni internazzjonali jekk ir-riċevitur ikollu ħtieġa ta’ għarfien u jekk il-pajjiż ikollu qafas legali jew amministrattiv xieraq fis-seħħ, bħal ftehim dwar is-sigurtà tal-informazzjoni jew arranġament amministrattiv mal-Kummissjoni. Id-dispożizzjonijiet ta’ tali ftehim jew arranġament għandhom jipprevalu fuq id-dispożizzjonijiet ta’ din id-Deċiżjoni.

               2.   Bħala regola ġenerali, ir-reġistru IKUE ġestit mis-Segretarjat Ġenerali għandu jkun il-punt tad-dħul u l-ħruġ ewlieni tal-informazzjoni klassifikata RESTREINT UE/EU RESTRICTED li tiġi skambjata bejn il-Kummissjoni u l-pajjiż terz u l-organizzazzjonijiet internazzjonali. L-awtorità tas-sigurtà tal-Kummissjoni għandha tiġi kkonsultata fejn ikun hemm raġunijiet ta’ sigurtà, raġunijiet organizzattivi jew operattivi li jagħmluha aktar xieraq li r-reġistri IKUE joperaw bħala d-dħul u l-ħruġ fir-rigward ta’ kwistjonijiet li jaqgħu fil-kompetenza tad-dipartiment ikkonċernat.

               3.   Biex tiġi żgurata t-traċċabbiltà, l-informazzjoni RESTREINT UE/EU RESTRICTED għandha tiġi rreġistrata:

                           —

                           meta tasal jew toħroġ minn entità organizzattiva; kif ukoll

                           —

                           meta tasal jew toħroġ minn SKI.

               4.   Tali reġistrazzjoni tista’ ssir fiżikament jew f’reġistru elettroniku.

               5.   Il-proċeduri ta’ reġistrazzjoni ta’ informazzjoni klassifikata ttrattata fi SKI jistgħu jsiru permezz ta’ proċessi fis-SKI nfisha. F’dak il-każ, is-SKI għandha tinkludi miżuri li jiggarantixxu l-integrità tar-reġistrazzjonijiet.

               6.   L-informazzjoni klassifikata li tiġi rċevuta minn pajjiżi terzi jew minn organizzazzjonijiet internazzjonali għandhom jingħataw il-livell ta’ protezzjoni ekwivalenti bħall-IKUE u jkollha l-marka ta’ klassifikazzjoni ekwivalenti kif stipulat fil-ftehim dwar is-sigurtà tal-informazzjoni jew l-arranġament amministrattiv rispettivi.

            Artikolu 33
            Rilaxx eċċezzjonali ad hoc ta’ informazzjoni RESTREINT UE/EU RESTRICTED

               1.   Fejn il-Kummissjoni jew wieħed mid-dipartimenti tagħha jiddeterminaw li jkun hemm ħtieġa eċċezzjonali li l-informazzjoni RESTREINT UE/EU RESTRICTED tiġi rilaxxata lil pajjiż terz, lil organizzazzjoni internazzjonali jew lil entità tal-UE meta ma jkun hemm ebda ftehim jew arranġament amministrattiv dwar is-sigurtà tal-informazzjoni fis-seħħ, għandha tiġi segwita l-proċedura ta’ rilaxx eċċezzjonali ad hoc.

               2.   Id-dipartimenti tal-Kummissjoni għandhom jikkuntattjaw lill-awtorità tas-sigurtà tal-Kummissjoni, li għandha tikkonsulta l-Grupp ta’ Esperti għas-Sigurtà tal-Kummissjoni.

               3.   Wara l-konsultazzjoni mal-Grupp ta’ Esperti għas-Sigurtà tal-Kummissjoni, il-Kummissjoni tista’, fuq il-bażi ta’ proposta mill-membru tal-Kummissjoni responsabbli għall-kwistjonijiet ta’ sigurtà, tawtorizza r-rilaxx tal-informazzjoni kkonċernata.

         KAPITOLU 6

            TMIEM IĊ-ĊIKLU TAL-ĦAJJA TA’ INFORMAZZJONI RESTREINT UE/EU RESTRICTED

            Artikolu 34
            Meta ssir id-deklassifikazzjoni

               1.   L-informazzjoni għandha tibqa’ klassifikata biss sakemm ikun hemm il-ħtieġa li tiġi protetta. Id-deklassifikazzjoni tfisser li l-informazzjoni ma għandhiex tibqa’ tiġi kkunsidrata bħala klassifikata. Hekk kif tinħoloq l-IKUE, l-oriġinatur għandu jindika, fejn possibbli, jekk l-IKUE tkun tista’ tiġi deklassifikata f’data partikolari jew wara avveniment speċifiku. Inkella, l-oriġinatur għandu jirrieżamina regolarment l-informazzjoni RESTREINT UE/EU RESTRICTED biex jiddetermina jekk ikunx hemm il-ħtieġa li tiġi klassifikata.

               2.   L-informazzjoni klassifikata RESTREINT UE/EU RESTRICTED li tkun oriġinat fil-Kummissjoni se tiġi deklassifikata awtomatikament wara tletin sena, b’konformità mar-Regolament (KEE, Euratom) Nru 354/83 kif emendat bir-Regolament tal-Kunsill (KE, Euratom) Nru 1700/2003 (9), b’konformità mal-Artikolu 59(2)a tad-Deċiżjoni (UE, Euratom) 2015/444.

               3.   Id-dokumenti tal-Kummissjoni jistgħu wkoll jiġu deklassifikati fuq bażi ad hoc, pereżempju b’talba għal aċċess mill-pubbliku.

            Artikolu 35
            Responsabbiltà għad-deklassifikazzjoni

               1.   L-informazzjoni RESTREINT UE/EU RESTRICTED ma għandhiex tiġi klassifikata mingħajr il-permess tal-oriġinatur.

               2.   Id-dipartiment tal-Kummissjoni li joħloq dokument klassifikat għandu jkun responsabbli biex jieħu d-deċiżjoni dwar jekk tistax tiġi deklassifikata jew le. Fil-Kummissjoni, it-talbiet kollha għad-deklassifikazzjoni għandhom ikunu suġġett għall-konsultazzjoni mal-Kap tal-Unità jew mad-Direttur tad-dipartiment minn fejn toriġina l-informazzjoni. Jekk id-dipartiment ikun ġabar l-informazzjoni klassifikata minn diversi għejun, l-ewwel huwa għandu jitlob il-kunsens ta’ kwalunkwe parti oħra li tkun tat materjal sors, fosthom fl-Istati Membri, f’korpi oħra tal-UE, f’pajjiżi terzi u f’organizzazzjonijiet internazzjonali.

               3.   Meta d-dipartiment tal-Kummissjoni minn fejn tkun oriġinat l-informazzjoni ma jkunx għadu jeżisti, u r-responsabbiltajiet tiegħu jkunu għaddew għand servizz ieħor, id-deċiżjoni dwar id-deklassifikazzjoni għandha tittieħed minn dan is-servizz. Fejn id-dipartiment li joriġina l-informazzjoni ma jkunx għadu jeżisti u r-responsabbiltajiet ma jkunu għaddew għand servizz ieħor, id-deċiżjoni dwar id-deklassifikazzjoni għandha tittieħed b’konġunt mill-Kapijiet tal-Unità jew mid-Diretturi tad-Diretturi Ġenerali li jirċievu l-informazzjoni.

            Artikolu 36
            Informazzjoni sensittiva mhux klassifikata
            Meta rieżami ta’ dokument jirriżulta f’deċiżjoni favur id-deklassifikazzjoni, għandha tingħata kunsiderazzjoni dwar jekk id-dokument għandux ikollu marka ta’ distribuzzjoni ta’ informazzjoni sensittiva mhux klassifikata skont it-tifsira tal-Artikolu 9 tad-Deċiżjoni (UE, Euratom) 2015/443.

            Artikolu 37
            Indikazzjoni ta’ dokument deklassifikat

               1.   Il-marka oriġinali tad-deklassifikazzjoni fin-naħa ta’ fuq u ta’ isfel f’kull paġna għandha titħassar viżibbilment (jew titneħħa) permezz tal-funzjonalità ta’ “ingassatura” għall-formati elettroniċi, jew manwalment għall-kopji stampati.

               2.   L-ewwel paġna (ta’ quddiem) għandha tiġi stampata bħala deklassifikata u kompluta bid-dettalji tal-awtorità responsabbli għad-deklassifikazzjoni u d-data korrispondenti.

               3.   Ir-riċevituri oriġinali tal-informazzjoni RESTREINT UE/EU RESTRICTED għandhom jiġu informati dwar id-deklassifikazzjoni. Ir-riċevituri inizjali għandhom ikunu responsabbli milli jinformaw lid-destinatarji sussegwenti li jkunu bagħtu jew ikkupjaw l-informazzjoni oriġinali RESTREINT UE/EU RESTRICTED oriġinali.

               4.   Is-Servizz tal-Arkivji Storiċi tal-Kummissjoni għandu jagħti informazzjoni dwar kull deċiżjoni li tittieħed fir-rigward tad-deklassifikazzjoni.

               5.   It-traduzzjonijiet kollha ta’ informazzjoni klassifikata għandhom ikunu suġġetti għall-istess proċeduri ta’ deklassifikazzjoni bħala l-verżjoni lingwistika oriġinali.

            Artikolu 38
            Deklassifikazzjoni parzjali ta’ informazzjoni RESTREINT UE/EU RESTRICTED

               1.   Id-deklassifikazzjoni parzjali għandha tkun possibbli wkoll (pereż. annessi, xi paragrafi biss). Il-proċedura għandha tkun l-istess bl-eżatt għal dik tad-deklassifikazzjoni ta’ dokument sħiħ.

               2.   Estratt deklassifikat għandu jiġi prodott meta l-informazzjoni RESTREINT UE/EU RESTRICTED tiġi parzjalment deklassifikata (“sanitising”).

               3.   Il-partijiet li jibqgħu kklassifikati għandhom jiġu sostitwiti minn:

                              PARTI LI MA GĦANDHIEX TIĠI DEKLASSIFIKATA

                     jew fil-parti prinċipali tat-test innifsu, jekk il-parti li tibqa’ klassifikata tkun parti minn paragrafu, jew bħala paragrafu, jekk il-parti li tibqa’ klassifikata tkun paragrafu speċifiku jew aktar minn paragrafu wieħed.

               4.   Għandha ssir referenza speċifika fit-test fil-każ li anness sħiħ ma jkunx jista’ jiġi klassifikat u għaldaqstant ma jkunx ġie inkluż fl-estratt.

            Artikolu 39
            Qerda u tħassir ta’ rutina ta’ informazzjoni RESTREINT UE/EU RESTRICTED

               1.   Il-Kummissjoni ma għandhiex tiġma kwantitajiet kbar ta’ informazzjoni klassifikata.

               2.   Id-dipartimenti minn fejn joriġinaw għandhom jirrieżaminaw frekwentement ammonti żgħar biex imbagħad jinqerdu jew jitħassru f’intervalli qosra. Għandu jsir rieżami kemm tal-informazzjoni li tinżamm fiżikament kif ukoll tal-informazzjoni li tinżamm fis-SKI f’intervalli regolari.

               3.   Il-persunal għandu jeqred u jħassar b’mod sikur kwalunkwe dokument RESTREINT UE/EU RESTRICTED li ma jkunx għadu meħtieġ, suġġett għal kwalunkwe rekwiżit ta’ arkivjar għad-dokument oriġinali.

               4.   Il-persunal ma għandux ikun obbligat jinforma lill-oriġinatur jekk jeqirdu jew iħassru kopji ta’ dokumenti RESTREINT UE/EU RESTRICTED.

               5.   L-abbozz ta’ materjali li jkun fih informazzjoni klassifikata għandu jkun suġġett għall-istess metodi ta’ disponiment ta’ dokumenti klassifikati finalizzati.

               6.   Ix-shredders approvati biss għandhom jintużaw għall-qerda ta’ dokumenti RESTREINT UE/EU RESTRICTED. Shredders fil-Livell 4 tad-DIN 32757 u fil-Livell 5 tad-DIN 66399 huma adegwati biex jinqerdu dokumenti RESTREINT UE/EU RESTRICTED.

               7.   Il-materjal li jirriżulta mix-shredder jista’ jintrema bħala skart normali tal-uffiċċju.

               8.   Il-media u l-apparat kollha li jkunu jinkludu informazzjoni RESTREINT UE/EU RESTRICTED għandhom jiġu sanitizzati meta jaslu fi tmiem iċ-ċiklu tal-użu tagħhom. Id-data elettronika għandha tinqered jew titħassar mir-riżorsi tat-teknoloġija tal-informazzjoni u mill-mezzi ta’ ħżin assoċjati b’mod li jagħti assigurazzjoni raġonevoli li l-informazzjoni ma tkunx tista’ tiġi rkuprata. Is-sanitizzazzjoni għandha tneħħi d-data kollha mill-apparat tal-ħżin, u tneħħi wkoll it-tikketti, il-marki u l-logs tal-attività kollha.

               9.   Il-mezzi tal-ħżin tal-kompjuter għandhom jingħataw lill-USL jew lill-Uffiċjal tas-Sigurtà Lokali tal-Informatika u/jew l-Uffiċjal tal-Kontroll tar-Reġistru biex jinqerdu u jintremew.

            Artikolu 40
            Evakwazzjoni u qerda ta’ informazzjoni RESTREINT UE/EU RESTRICTED f’każ ta’ emerġenza

               1.   Il-Kap tad-Dipartiment għandu jiżviluppa, japprova u jekk meħtieġ jattiva evakwazzjoni ta’ emerġenza u pjani tal-qerda biex jissalvagwardja l-informazzjoni RESTREINT UE/EU RESTRICTED li tkun f’riskju sinifikanti li taqa’ f’idejn persuni mhux awtorizzati matul kriżi. F’ordni ta’ prijorità, u skont in-natura tal-emerġenza, għandha tingħata kunsiderazzjoni għal:

                           (1)

                           l-IKUE tiġi mċaqalqa lejn post sikur, fejn ikun possibbli f’Żona Amministrattiva jew Żona ta’ Sigurtà fl-istess bini;

                           (2)

                           l-evakwazzjoni tal-IKUE lejn post sikur alternattiv, fejn possibbli lejn Żona Amministrattiva jew Żona ta’ Sigurtà f’bini differenti, fejn possibbli, bini tal-Kummissjoni;

                           (3)

                           Il-qerda tal-IKUE, fejn possibbli permezz tal-mezzi approvati tal-qerda ta’ tali mezzi.

               2.   Fejn ikunu ġew attivati pjanijiet ta’ emerġenza, l-ewwel għandha tingħata prijorità lill-moviment jew il-qerda ta’ informazzjoni ta’ livelli ogħla.

               3.   Id-dettalji operattivi tal-pjanijiet ta’ evakwazzjoni u tal-pjanijiet tal-qerda ukoll għandhom jiġu klassifikati bħala RESTREINT UE/EU RESTRICTED.

            Artikolu 41
            Arkivjar

               1.   Id-deċiżjonijiet dwar jekk u meta jsir l-arkivjar, u l-miżuri prattiċi korrispondenti li jkunu jridu jittieħdu, għandhom ikunu konformi mal-politika tal-Kummissjoni dwar il-ġestjoni tad-dokumenti.

               2.   Id-dokumenti RESTREINT UE/EU RESTRICTED ma għandhomx jintbagħtu fl-Arkivji Storiċi tal-Unjoni Ewropea f’Firenze.

         KAPITOLU 7

            DISPOŻIZZJONIJIET FINALI

            Artikolu 42
            Trasparenza
            Din id-Deċiżjoni għandha tinġieb għall-attenzjoni tal-persunal tal-Kummissjoni u tal-individwi kollha li tapplika għalihom, u għandha tiġi ppubblikata f’Il-Ġurnal Uffiċjali tal-Unjoni Ewropea.

            Artikolu 43
            Dħul fis-seħħ
            Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul fi Brussell, is-17 ta’ Ottubru 2019.

                  Għall-Kummissjoni

                  F’isem il-President

               Günther OETTINGER

                  Membru tal-Kummissjoni

            (1)  ĠU L 72, 17.3.2015, p. 41.

            (2)  ĠU L 72, 17.3.2015, p. 53.

            (3)  ĠU L 6, 11.1.2017, p. 40.

            (4)  Id-Deċiżjoni tal-Kunsill 2013/488/UE tat-23 ta’ Settembru 2013 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 274, 15.10.2013, p. 1).

            (5)  Id-Deċiżjoni tal-Kummissjoni tal-4 ta’ Mejju 2016 dwar l-għoti tas-setgħa fir-rigward tas-sigurtà C(2016) 2797 final.

            (6)  Skont l-Artikolu 3 tad-Deċiżjoni (UE, Euratom) 2015/444, l-informazzjoni RESTREINT UE/EU RESTRICTED għandha tfisser “informazzjoni u materjal li l-iżvelar mhux awtorizzat tagħhom jista’ jikkaġuna preġudizzju eċċezzjonalment gravi għall-interessi essenzjali tal-Unjoni Ewropea jew ta’ Stat Membru wieħed jew ta’ aktar”

            (7)  Kif definit fl-Artikolu 18 tad-Deċiżjoni (UE, Euratom) 2015/444.

            (8)  It-tabella ta’ ekwivalenza għall-marki tal-Istati Membri tinsab stipulata fl-Anness I tad-Deċiżjoni (UE, Euratom) 2015/444.

            (9)  Ir-Regolament tal-Kunsill (KE, EURATOM) Nru 1700/2003 tat-22 ta’ Settembru 2003 li jemenda r-Regolament (KEE, Euratom) Nru 354/83 dwar il-ftuħ għall-pubbliku tal-arkivji storiċi tal-Komunità Ekonomika Ewropea u l-Komunità Ewropea tal-Energija Atomika (ĠU L 243, 27.9.2003, p. 1).

            ANNESS
            Kategoriji ta’ perunsal li jista’ jkollu aċċess għal informazzjoni RESTREINT UE/EU RESTRICTED jekk ikunu jeħtiġuha biex iwettqu l-kompiti professjonali tagħhom

                        Kategoriji ta’ persunal tal-Kummissjoni

                        Aċċess għal informazzjoni R-UE/EU- R

                        Kundizzjonijiet

                        Uffiċjali

                        Iva

                        Briefing + rikonoxximent + ħtieġa ta’ tagħrif

                        Aġenti temporanji

                        Iva

                        Briefing + rikonoxximent + ħtieġa ta’ tagħrif

                        Aġenti kuntrattwali

                        Iva

                        Briefing + rikonoxximent + ħtieġa ta’ tagħrif

                        Esperti nazzjonali ssekondati (ENS)

                        Iva

                        Briefing (mill-Kummissjoni) + rikonoxximent + ħtieġa ta’ tagħrif

                        Trainees

                        Le

                        L-ebda eċċezzjoni mhija possibbli

                        Kwalunkwe kategorija oħra tal-persunal (interim, intra-muros esterni eċċ.)

                        Le

                        Ikkonsulta l-awtorità tas-sigurtà tal-Kummissjoni għal kwalunkwe eċċezzjoni